**Duška Kisa**

**TRAŽI SE**

Pod sivkastim velom novembarskog sutona, na izlizanoj klupi sjedi djevojka. Kiša je prethodno sprala mjesečinu iz krošnji, neobičan novembarski sfumato uvija obrise u parku i, na prvi pogled, sve podsjeća na ljupku sliku iščekivanja ljubavnog susreta. Ali ako biste se primakli koji korak staroj klupi, primijetili biste u oblaku dima oko djevojke jedinu iskru koja osvjetljava njene pjegice i izgubljen pogled. Tim gustim dimom, koji izdiše, ona vraća vrijeme, i sjeća se i trudi da zaboravi, guši nemire, nikad ih ne dokrajčivši.

Vraća se uvijek i vjerno iščezlim godinama, naročito u onaj period kad je novembar bio na izdisaju i decembar se već nazirao, vazduh je i tada bio hladan, ali mirisao je na skore pahulje i radost. Umjesto opojnog, otrovnog dima, stvarala je tada oblačiće pare, koji su joj se činili posebno lijepim i grijali promrzle prste. Oživljava tu istu a drugačiju klupu, i ljuljaške, i šašavog čupavog mladića na drugoj strani klackalice, i nadmetanje ko će izgovoriti više stihova...I zalaske, i mladi mjesec, i kada je rekao da će se vratiti...I kada se nije vratio...

A dalje? Radio je kašljao i davio se od posljednjih vijesti i baš tada na krvavom horizontu, sa posljednjim zrakama sunca, gasili su se mladi životi i ječao metal. I uzalud su gorjeli horizonti, u njihovom okršaju nije se pojavljivalo ništa božansko ni ljudsko, svoja tijela i svoje snove mladići su predali vatri za pohlepu, glad i zadovoljstvo držača konaca. Rušile su se nade, slamale nacije, popuštale religije, kršila sva prava ovog svijeta... Nisu se vratili. Na kraju od njihovih rana razapeo se jaz. Među vjerama, narodima, generacijama... Sistemi i zabrane da se grade mostovi.

A kraj rata nije značio mir. Ne, dok god su flasteri na ustima, dok god je zabranjeno voljeti drugačijeg, dok god je povez na očima, pa ne vidimo ljepotu različitih boja i nijansi, dok nam lice iskrivljuje podsmijeh nekom drugom naglasku ili porijeklu, on se nastavlja u svom podmuklom obliku. Dok nam se molitve mrse i sudaraju na putu ka istom, jedinom nebu, dok se različita imena odbijaju jedno od drugo uz tupi odjek... A dalje od ove zemlje, na mnogim raskrvavljenim tačkama planete, ovog klupka nesporazuma ljudskih, rat još uvijek otvoreno divlja. I danas, svakog sumornog jutra talas sa televizije preplavljuje i pustoši. Mržnja, sukobi, tenzije, terorizam i ratovi, rasna i vjerska netolerancija, nasilje...

*„Mržnja. Mržnja.*

*...*

*Koliko je stranica istorije numerisala,*

*Koliko je tepiha od ljudi prostrla,*

*Na koliko trgova, stadiona?!“*

Djevojci rat nije ništa dao, sem straha od buke, ljudi, podrhtavanja i suza. Njen život postao je nedostajanje, čežnja, potreba da se nekako zavara očaj, posezanje za dimom...Željela je da voli ponovo, ali koga?

Svakog dana na istoj klupi je čekala i željela, čeznula i tražila...

*„Traži se jedna polovna nedelja, bez vesti o nesrećama i ratovima! Traže se prijatelji makar dotrajali, svi oni iščezli, raseljeni, izgubljeni (...), traže se svi oni što su nas raznosili komad po komad, deo po deo: delove našeg vremena, naše ljubavi, traže se da vrate ljubav.”*

Traži se paleta svježih boja za pohabano ruho Planete, koja lako može da postane *„mina u raskrvavljenom nebu*“. Zašto, makar na tren, da ne budete takvi slikari? Zar ne možemo zaustaviti njene krike i patnje i vratiti mir najbolnijim, najzamršenijim čvorovima njenim? U ime svih iščezlih, raseljenih, izgubljenih, raznesenih u najstrašnijem vrtlogu mržnje i besmisla... Traži se odraz najdubljih antiratnih stihova u duši Čovjekovoj. U ime Remboovog spavača u dolini, „*s mladom rukom na nepomičnim prsima i dvije rumene rupe sa strane“*, u ime Preverove Barbare, koja je iščezla *„pod oblacima što crkavaju ko štenad u vodenim strujama duž Bresta“*, u ime onih koje su čekale, onih koje će „*svoja mlada neljubljena ramena dati dječacima*”, u ime sada već prosijede prilike koja i dan-danas sjedi na istoj klupi u parku...

I dalje. Traži se ispunjenje tananih molitvi i želja. U ime mnogih koji su lišeni temeljnih sloboda, zatočeni u fabrikama eksploatatora, potčinjeni i ponižavani, uništeni najvećim nepravdama, bez zaklona i krova usred zime koja dolazi, a *„oni je dočekuju u prljavštini i tuzi nekog logora, ili na otvorenoj cesti, u beznađu i zaboravu. O kad bi na tvrdim dlanovima svijeta za sve njih postojao zaklon, neka točka topline i sigurnosti, kruha i nade. Jednostavne i dobre, da će se jednom vratiti proljeće“.* Traže se mlade ruke da skrše otpore, spoje se i uzdignu mostove nad tim provalijama vjekova, da obustave obrušavanje. Novi ljudi što će svijet nositi na svojim plećima. Neka ne dozvole da ih zavade, da ih slome, da od njihovih paučinastih snova istkaju mrežu za hvatanje, da od njihovih prašinastih želja stvore barut...

Užurbani prolaznici kao da su navikli na neobičnu, sad već prosijedu damu sa odsutnim pogledom, čije je umorno lice poprimilo boju dima, koju često viđaju na klupi u parku. Izgleda kao da je sjela da predahne. Ako biste se malo približili i pažljivo zagledali, vidjeli biste da se njene usne jedva primjetno miču: *Traži se*...

II razred, **Gimnazija „Jovan Dučić“, Trebinje**

**Profesorica Veselinka Kulaš**